מאיה קוסובר

מאיה קוסובר (נולדה ב-29 בנובמבר 1982) היא יוצרת, מגישה ועורכת הסכתים ישראלית.

קוסובר היא ממקימות "כאן הסכתים", מחלקת הפודקאסטים של תאגיד השידור הישראלי, ומשמשת בה מגישה ועורכת בכירה מאז הקמתה. קוסובר ידועה בתור יוצרת, עורכת ראשית ומגישה קבועה של ההסכת "שיר אחד", אחד מההסכתים המואזנים ביותר בישראל.

== ביוגרפיה ==
קוסובר נולדה בשכונת שפרינצק בחיפה, לשני הורים חירשים. אביה, אלי קוסובר, עבד כטכנאי בכיר ברפאל, ואימה מירה (לבית שטיין) עבדה בתעשייה הצבאית. סבתה של קוסובר מצד אימה, אביבה שטיין, שירתה בפלמ"ח כצלפית ומדריכת צלפים.

בצעירותה נהגו הוריה להשמיע לה ולאחיה שידורי רדיו ישראליים, כדי שיסגלו דיבור תקני ורהוט ולא יחקו את צורת הדיבור האופיינית לחירשים. קוסובר מייחסת לתקופה זו את אהבתה לרדיו ולהסכתים.

לאחר סיום לימודיה בתיכון ליאו באק שירתה קוסובר בצה"ל כמש"קית וקצינת חינוך. לאחר מכן למדה עיתונאות בבית הספר כותרת באוניברסיטת תל אביב, שם התנסתה לראשונה בלימודי רדיו. באותה תקופה עבדה כתחקירנית ועורכת תוכן ברדיו ובטלוויזיה. עם סיום לימודיה עבדה בגלי צה"ל כעורכת התכנית "אנשים בלילה" עם קובי מידן. התכנית בעריכתה זכתה בפרס מפקד גלי צה"ל בשנת 2011.

בין השנים 2010 ל-2013 ניהלה קוסובר את תחנת הרדיו 106fm.

בשנת 2014 הצטרפה לצוות ההסכת "סיפור ישראלי" ששודר בגלי צה"ל בפריים טיים של יום שישי בצהריים.<ref></ref> ההסכת היה אחד ההסכתים הראשונים המשמעותיים בישראל, יחד עם ההסכת "עושים היסטוריה" של רן לוי. לאור ההצלחה של ההסכת בעברית, יצר הצוות גרסה באנגלית, שקיבלה תמיכה כלכלית מהבמאי סטיבן שפילברג.<ref></ref> פרקים נבחרים מההסכת "סיפור ישראלי" שודרו גם ב-NPR, הרדיו הציבורי האמריקאי. מטרת ההסכת באנגלית הייתה להציג את החברה הישראלית לאמריקאית באופן אנושי, ולא רק פוליטי. פרק שיצרה קוסובר יחד עם צוות הפודקאסט המואזן Radiolab נבחר על ידי מגזין "אטלנטיק" כאחד מ-50 ההסכתים הטובים ביותר לשנת 2015 וזכה בפרס בינלאומי.<ref></ref> פרק אחר של ההסכת, נכלל בין עשרת ההסכתים המומלצים לשנת 2014 של האתר Medium. בהסכתים שיצרה הביאה לקדמת הבמה סיפורים מהשוליים החברתיים בישראל ועסקה בשאלות שנוגעות במוסר, אתיקה, טכנולוגיות פריון, היסטוריה ותרבות ישראלית. בעקבות הצלחת ההסכת, נוצרה גם הצגה שהוצגה בארצות הברית ובקנדה.<ref></ref>

ב-2017 הצטרפה קוסובר להקמה של "כאן הסכתים", מחלקת ההסכתים של תאגיד השידור הישראלי. במסגרת עבודתה בתאגיד, היא לקחה חלק ביצירת והגשת כמה מההסכתים המואזנים ביותר בישראל, בראשם "שיר אחד". קוסובר עורכת פרקים גם בהסכת הכלכלי "חיות כיס" וכן בספיישלים של כאן הסכתים על דמויות כמו לאונרד כהן, עמוס עוז ורנה שיינפלד.

קוסובר היא בוגרת של תוכנית מנהיגות יהודית בתרבות של מכון מנדל.<ref></ref> היא מרצה במסלול ללימודי רדיו בחוג לתקשורת במכללת ספיר, ובעבר לימדה גם בבית הספר "כותרת" באוניברסיטת תל אביב. היא הייתה חלק מסגל של קורס רדיו ייחודי שהועבר בתחנת "רדיו פוקוס" אשר מופעלת על ידי אסירים מלב בית הסוהר איילון ומשדרת לכל בתי הסוהר בישראל.<ref></ref> כמו כן, היא מעבירה קורסים, סדנאות והרצאות בנושאים שונים לארגונים חברתיים וחברות, כמו כן כתבה מספר טורים ב"הארץ".

בנובמבר 2022 שודר בתאגיד השידור הישראלי הפרק הראשון בגרסה הטלוויזיונית של ההסכת "שיר אחד", בה משמשת קוסובר כתסריטאית ומגישה.

בנובמבר ודצמבר 2022 שודר הפודקאסט "המגפה", אותו יצרה והגישה קוסובר יחד עם ניר גורלי ודניאל מאורר במסגרת "כאן הסכתים". ההסכת בוחן את תופעת האלימות כלפי נשים ואת המאבק בה ממגוון זוויות.<ref></ref>

== חיים אישיים ==
קוסובר מתגוררת ביפו עם בת הזוג שלה רתם ושני ילדיהן.

== קישורים חיצוניים ==
* 

* 
* [https://www.tabletmag.com/podcasts/israel-story Israel Story], אתר ההסכת באנגלית
* 
* מיכל רוזן ואביגיל גורן, [https://baotlaolam.podbean.com/e/פרק-מס׳-48״שתי-אמהות-ותלתל-ל/ "שתי אמהות ותלתל לבן"], פודדקאסט באות לעולם, ראיון עם מאיה קוסובר

== הערות שוליים ==

קטגוריה:בוגרות מרכז חינוך ליאו באק
קטגוריה:בוגרי מרכז חינוך ליאו באק
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בוגרות כותרת - בית ספר לעיתונאות ולתקשורת
קטגוריה:בוגרי כותרת - בית ספר לעיתונאות ולתקשורת
קטגוריה:סגל המכללה האקדמית ספיר
קטגוריה:סגל כאן הסכתים
קטגוריה:סגל גלי צה"ל
קטגוריה:להט"ביות ישראליות
קטגוריה:ישראליות שנולדו ב-1982
קטגוריה:ישראלים שנולדו ב-1982